Zápisnica z 25. zasadnutia Súdnej rady Slovenskej republiky
z 19.-20. marca 2009
Justičná akadémia Omšenie

Prítomní:
1)	JUDr. Viera Petríková 
2)	JUDr. Jana Bajánková
3)	doc. JUDr. Mária Bujňáková, CSc.
4)	JUDr. Igor Burger
5)	JUDr. Ján Burik
6)	JUDr. Ida Hanzelová 
7)	JUDr. Daniel Hudák 
8)	JUDr. Peter Hulla
9)	JUDr. Jozef  Janík 
10)	JUDr. Helena Kožíková
11)	JUDr. Anna Marková
12)	JUDr. Richard Molnár
13)	JUDr. Bohumil Novák - ospravedlnený
14)	JUDr. Juraj Sopoliga
15)	JUDr. Gabriela Šimonová
16)	JUDr. Daniela Švecová
17)	JUDr. Mária Usačevová

18)	JUDr. Blanka Weismannová - vedúca Kancelárie Súdnej rady SR

Rokovanie súdnej rady viedla podpredsedníčka Súdnej rady Slovenskej republiky , ktorá privítala členov súdnej rady a otvorila 25. zasadnutie Súdnej rady Slovenskej republiky (ďalej len "súdna rada"). Konštatovala , že je prítomných 16 členov súdnej rady. Neúčasť na rokovaní súdnej rady ospravedlnil  JUDr. Bohumil Novák. Konštatovala, že súdna rada je uznášaniaschopná.

Členom súdnej rady bol v písomnej forme predložený návrh programu 25. zasadnutia súdnej rady:

Program:

1.	Prerokovanie správy Krajského súdu v Nitre o výsledkoch revízie vykonanej na Okresnom súde Nitra (1 Ksr 43/09)

2.	Prerokovanie návrhu JUDr. Mariána Kusého, sudcu Okresného súdu Trnava na zrušenie rozhodnutia podpredsedu vlády a ministra spravodlivosti Slovenskej republiky o dočasnom pozastavení výkonu funkcie sudcu (1 Ksr 54/09)

3.	Prerokovanie listu podpredsedníčky Najvyššieho súdu Slovenskej republiky v nadväznosti na problém, ktorý má Najvyšší súd SR v súvislosti so zabezpečením budovy pre svoju činnosť, ktorú vykonáva vo vypožičaných priestoroch od Ministerstva spravodlivosti Slovenskej republiky (1 Ksr 68/08)

4.	Prerokovanie žiadosti predsedníčky Krajského súdu v Bratislave o člena do výberovej komisie na výberové konanie na obsadenie 3 voľných miest sudcov Krajského súdu v Bratislave (1 Ksr 77/09)

5.	Prerokovanie žiadosti predsedníčky Krajského súdu v Bratislave o člena do výberovej komisie na výberové konanie na obsadenie 2 voľných miest predsedu senátu Krajského súdu v Bratislave (1 Ksr 83/09)

6.	Prerokovanie žiadosti prof. JUDr. Petra Vojčíka, CSc., člena Akreditačnej komisie vlády Slovenskej republiky o zaujatie stanoviska vo veci uzatvárania pracovných zmlúv sudcov na vysokých školách (1 Ksr 46/09)

7.	Prerokovanie podnetu predsedníčky Krajského súdu v Bratislave na začatie disciplinárneho konania proti sudcovi JUDr. Jurajovi Považanovi (1 Ksr 66/09)

8.	Informácia o Uznesení Krajského súdu v Bratislave č. k. 1 S 241/2006-51 žalobcu JUDr. Stanislava Sojku, PhD. (1 Ksr 216/08)

9.	Prerokovanie podnetu Advokátskej kancelárie JUDr. Juraja Kusa, na podanie návrhu na začatie disciplinárneho konania voči sudcovi Okresného súdu Michalovce, JUDr. Stanislavovi Sojkovi (1 Ksr 81/09)

10.	Prerokovanie podnetu advokáta JUDr. Gabriela Dobranského zo dňa 9.12.2008 na podanie návrhu na začatie disciplinárneho konania voči predsedovi a sudcovi Okresného súdu Michalovce, JUDr. Jozefovi Soročinovi(1 Ksr 385/08)

11.	Prerokovanie správy o hospodárení Súdnej rady Slovenskej republiky a jej kancelárie s rozpočtovými prostriedkami v roku 2008 (1 Ksr 82/09)

12.	Informácia o zahraničnej služobnej ceste v Brusseli (1 Ksr 56/09)

13.	Zaujatie stanoviska Súdnej rady Slovenskej republiky k žiadosti Ústavného súdu o vyjadrenie sa k sťažnosti prof. JUDr. Jána Klučku, CSc., sudcu Súdneho dvora Európskych spoločenstiev k postupu výberu kandidátov na obsadenie voľného miesta sudcu Súdneho dvora Európskych spoločenstiev v Luxemburgu, doručenej Ústavnému súdu Slovenskej republiky (1 Ksr 80/09) 

14.	Prerokovanie žiadosti predsedu Krajského súdu v Banskej Bystrici o člena do výberovej komisie na opakované výberové konanie na obsadenie 1 voľného miesta sudcu pre Okresný súd Lučenec (1 Ksr 19/09)

15.	Prerokovanie žiadosti predsedu Krajského súdu v Banskej Bystrici o člena do výberovej komisie na výberové konanie na obsadenie funkcie predsedu Okresného súdu Banská Bystrica (1 Ksr 97/09)

16.	Prerokovanie návrhu predsedu Krajského súdu v Žiline na preloženie JUDr. Eriky Šobichovej, sudkyne Okresného súdu Žilina na výkon funkcie sudcu na Krajský súd v Žiline (1 Ksr 98/09)

17.	Prerokovanie návrhu predsedu Krajského súdu v Nitre na dočasné pridelenie JUDr. Márie Malíkovej, predsedníčky senátu Okresného súdu Nitra na výkon funkcie sudcu na Krajský súd v Nitre (1 Ksr 101/09)

18.	Informácia o podaní demisie JUDr. Daniela Švábyho, z funkcie sudcu Súdu prvého stupňa (1 Ksr 103/09)

19.	Prerokovanie Výročnej správy o činnosti Justičnej akadémie za rok 2008 (1 Ksr 102/09)

Podpredsedníčka súdnej rady oboznámila prítomných s návrhom na doplnenie programu o ďalšie body:

20.	Prerokovanie žiadosti o člena do výberovej komisie na výberové konanie na obsadenie 1 voľného miesta predsedu senátu Vyššieho vojenského súdu v Trenčíne (1 Ksr 104/09)

21.	Prerokovanie žiadosti podpredsedníčky Najvyššieho súdu Slovenskej republiky o člena do výberovej komisie na výberové konanie na obsadenie voľného miesta predsedu senátu trestnoprávneho kolégia Najvyššieho súdu Slovenskej republiky (1 Ksr 110/09)

22.	Informácia o viazaní výdavkov rozpočtovej kapitoly Najvyšší súd Slovenskej republiky a Súdna rada Slovenskej republiky (1 Ksr 108/09)

23.	Prerokovanie informácie o výberovom konaní na vymenovanie sudcu Súdu pre verejnú službu EÚ (1 Ksr 109/09)

24.	Prerokovanie návrhu komisie na úpravu dohody o zásadách povoľovania práce v domácom prostredí (1 Ksr 344/08)

25.	Prerokovanie žiadosti predsedu Krajského súdu v Prešove o člena do výberovej komisie na výberové konanie na obsadenie 1 miesta sudcu pre Okresný súd Bardejov (1 Ksr 113/09)

Podpredsedníčka súdnej rady oznámila prítomným, že zasadnutia súdnej rady sa zúčastní aj podpredseda vlády a minister spravodlivosti Slovenskej republiky v súlade s navrhovanou novelou zákona č. 385/2000 Z.z. o sudcoch a prísediacich a súvisiacimi predpismi ,o 13.00. hodine.
Podpredsedníčka súdnej rady navrhla hlasovať o programe s doplnenými bodmi programu.

Hlasovanie o programe:
Za: 16
Proti: 0
Zdržali sa: 0

Uznesenie č. 483 
Súdna rada schvaľuje program 25. zasadnutia Súdnej rady Slovenskej republiky.

Podpredsedníčka súdnej rady navrhla za overovateľku zápisnice JUDr. Helenu Kožíkovú a a za zapisovateľku Mgr. Máriu Balogovú.

Hlasovanie o overovateľovi zápisnice:
Za: 15
Proti: 0
Zdržali sa: 1

Uznesenie č. 484
Súdna rada schvaľuje za overovateľku zápisnice JUDr. Helenu Kožíkovú a za zapisovateľku tohto zasadnutia Mgr. Máriu Balogovú.

Rokovanie:
1.	Prerokovanie správy Krajského súdu v Nitre o výsledkoch revízie vykonanej na Okresnom súde Nitra (1 Ksr 43/09)

Na prerokovanie tohto bodu programu boli prizvaní JUDr. Ingrid Doležajová, vedúca revízneho oddelenia Krajského súdu v Nitre a JUDr. Eduard Heinrich, predseda Okresného súdu Nitra.
Vedúca revízneho oddelenia Krajského súdu v Nitre, podala stručnú charakteristiku o Okresnom súde Nitra. Revízia na Okresnom súde Nitra bola 5 ročná vykonaná podľa § 55 ods. 2 zákona č. 757/2004 Z.z. o súdoch a o zmene a doplnení niektorých zákonov v znení neskorších predpisov a bola zameraná na všetky oblasti, ktoré sú uvedené v zákone. Postupovalo sa v súlade s cit. zákonom a v súlade s vyhl. č. 119/2005 Z.z. o vnútornej revízii súdov ako u ostatných doteraz preverovaných súdov v sídle Krajského súdu v Nitre a to na Okresnom súde Topoľčany, Okresnom súde Levice. Celkove bolo preverených 3 686 spisov, z toho 3 180 právoplatne skončených a v 506 starých veciach boli preverované spisy.  Revízna správa obsahuje uvedené zistenia a nedostatky zistené na preverovanom súde. V bode 4 sú navrhnuté opatrenia na odstránenie týchto nedostatkov. Najväčším  problémom sú staršie reštančné veci . Taktiež problémom bola neustála obmena sudcovského zboru. V návrhu opatrení revízna komisia navrhla predsedovi súdu, aby v prípade zmeny v sudcovskom zbore nebolo paušálne pristupované k prerozdeľovaniu spisov a k návratu spisov, ale aby bolo prerozdeľovanie riešené individuálne. U veľkého počtu spisov bolo zistené, že sa na rozhodovaní podieľali 3-4 sudcovia. Po procesnej stránke je to kvalitný súd, hlavne pokiaľ ide o civilný a obchodný úsek, na ktorých sústavne dochádza každoročne k znižovaniu počtu nielen vecí, ktoré sú na vybavenie, ale aj k znižovaniu starších vecí. Problematický je trestný úsek. Predseda súdu pristúpil k riešeniu nedostatkov na zlepšenie práce na tomto úseku ešte pred predložením návrhu revíznej komisie na prijatie opatrení na ich odstránenie. Ďalším dôvodom nepriaznivých výsledkov na trestnom úseku sú práceneschopnosti u jedného sudcu, ktorý je veľmi vážne chorý. 
V závere vedúca revízneho oddelenia Krajského súdu v Nitre uviedla, že Okresný súd Nitra sa javí ako jeden z kvalitných a perspektívnych súdov.
JUDr. Eduard Heinrich  predseda Okresného súdu Nitra potvrdil ,že revízia bola vykonaná kvalitne a revízna komisia vykonala kontrolu na všetkých úsekoch na Okresnom súde Nitra.  Okresný súd Nitra má sústavne problémy, z dôvodu jeho dlhodobého budovania a jeho prestavby, čo nepôsobilo pozitívne na prácu všetkých sudcov na okresnom súde. Nedostatky, ktoré vznikali sú subjektívneho aj objektívneho charakteru.  Uviedol, že sa na okresnom súde zaoberali  reštančnými vecami na trestnom úseku. 
Podpredsedníčka súdnej rady poďakovala predsedovi okresného súdu a otvorila rozpravu k tomuto bodu.
JUDr. Daniela Švecová  uviedla, že revízna správa je dobre vypracovaná, vystihla všetky nedostatky, ktoré sa na okresnom súde nachádzajú . 
Upozornila však súdnu radu na skutočnosť, že v rámci plánovaného stavu stáží je dočasne pridelená na jednoročné obdobie na Najvyšší súd Slovenskej republiky JUDr. Gálisová, sudkyňa Krajského súdu v Nitre a nadväzne na toto dočasné pridelenie vzniká nedostatok miesta sudcu na okresnom súde. Navrhla podporiť zachovanie voľného miesta na tomto súde.
JUDr. Juraj Sopoliga, pochválil vzorové vypracovanie správy revíznou komisiou. Poukázal na požiadavku revízneho oddelenia na ministra spravodlivosti Slovenskej republiky a na predsedu krajského súdu na zvýšenie počtu sudcov o dvoch sudcov ako jedno z opatrení.  Prikláňa sa k zvýšeniu počtu o jedného sudcu na tom súde, nakoľko jedna sudkyňa odišla do dôchodku a iba jedna z agend je problematická .

JUDr. Burger, uviedol, že význam revíznej správy je v tom, aby sa zistené nedostatky zanalyzovali na objektívne a subjektívne tak, aby sa v budúcnosti subjektívne nedostatky  neopakovali. Ďalej uviedol, že ako predseda Krajského súdu v Prešove si nevie predstaviť, aby mal vo svojom obvode na niektorom okresnom súde tak stabilizovaný káder sudcov ako je na Okresnom súde Nitra a zároveň, aby na trestnom úseku boli zistené  také veľké nedostatky. Problémy práceneschopnosti, materské a rodičovské dovolenky sú bežné na všetkých súdoch.
V niektorých trestných veciach je 30 až 50 odročených pojednávaní.  V revíznej správe nie sú uvedené postupy a opatrenia na riešenie takýchto zistení. Potom nekorešponduje záver revíznej správy s požiadavkou zvýšenia počtu sudcov. Je potrebné odstrániť  závažné subjektívne záležitosti, ktoré viedli k tomu, že na trestnom úseku bol zistený taký stav.

JUDr. Hudák, k revíznej správe uviedol, že to čo je konštatované v rozbore vecí nie je konštatované v závere správy. Konkretizoval prieťahy v konaní.
K otázke rozdeľovania sudcov, bude v najbližšom období porada na Ministerstve spravodlivosti Slovenskej republiky, kde sa bude rozhodovať o zvýšení počtu sudcov podľa nápadu vecí, skončených vecí a počtu sudcov.

Návrh uznesenia: Súdna rada berie na vedomie správu Krajského súdu v Nitre o výsledkoch revízie vykonanej na Okresnom súde Nitra a ukladá revíznemu oddeleniu Krajského súdu v Nitre, aby v lehote 8 mesiacov podala Súdnej rade Slovenskej republiky správu o stave vybavovania vecí na trestnom úseku na Okresnom súde Nitra.

Hlasovanie
Za: 16
Proti: 0
Zdržali sa: 0

Uznesenie č. 485 dňa 19. 3. 2009
Súdna rada berie na vedomie správu Krajského súdu v Nitre o výsledkoch revízie vykonanej na Okresnom súde Nitra a ukladá revíznemu oddeleniu Krajského súdu v Nitre, aby v lehote 8 mesiacov podala Súdnej rade Slovenskej republiky správu o stave vybavovania vecí na trestnom úseku na Okresnom súde Nitra.

2.	Prerokovanie návrhu JUDr. Mariána Kusého, sudcu Okresného súdu Trnava na zrušenie rozhodnutia podpredsedu vlády a ministra spravodlivosti Slovenskej republiky o dočasnom pozastavení výkonu funkcie sudcu (1 Ksr 54/09)

Podpredsedníčka súdnej rady uviedla, že dňa 4.2.2009 podal JUDr. Marián Kusý, prostredníctvom svojho advokáta JUDr. Jozefa Holiča, návrh na zrušenie rozhodnutia ministra spravodlivosti Slovenskej republiky o dočasnom pozastavení výkonu funkcie sudcu. Na zasadnutie boli prizvaní JUDr. Marián Kusý, sudca Okresného súdu Trnava a JUDr. Pavol Laczo, predseda Okresného súdu Trnava.

Podpredsedníčka súdnej rady privítala pozvaných  a vyzvala JUDr. Mariána Kusého aby predniesol podaný návrh.  

JUDr. Marián Kusý uviedol, že na písomnom podaní na zrušenie rozhodnutia podpredsedu vlády a ministra spravodlivosti o dočasnom pozastavení výkonu funkcie sudcu v plnom rozsahu zotrváva a toto doplňuje o skutočnosť, že  niekoľko rokov užíva lieky, má zdravotné problémy. 
Dňa 16. decembra 2008  pojednával napriek tomu, že sa cítil veľmi zle. Na druhý deň sa jeho zdravotné problémy ešte zhoršili a odvtedy je práceneschopný doposiaľ.  Alkohol  nepožil.

Predseda súdu JUDr. Pavol Laczo uviedol, že nechce prejudikovať rozhodnutie disciplinárneho súdu. Z dôvodu, že mal  podozrenie o požití alkoholu sudcom JUDr. Kusým a zároveň mu to vyplýva priamo zo zákona, aby v takomto prípade podal návrh na pozastavenie výkonu funkcie sudcu, pretože išlo o konanie nezlučiteľné s výkonom funkcie sudcu. Tieto dôvody, ho viedli k podaniu návrhu, sú to zákonné dôvody a preto návrh podal.

JUDr. Kožíková položila  predsedovi súdu otázku, akým spôsobom  zistil, že sudca je pod vplyvom alkoholu .

Predseda súdu uviedol, že z príznakov, ktoré boli na sudcovi JUDr. Kusom vidieť,  mal podozrenie, že je pod vplyvom alkoholu. Telefonát prokurátorky z pojednávania bol podnetom k tomu, že  zavolal policajnú hliadku na vykonanie dychovej skúšky, ktorej sa sudca  JUDr. Kusý odmietol podrobiť.

JUDr. Kusý uviedol, že mu bolo nepríjemné podrobiť sa skúške policajnej hliadke, ktorá mu bežne predvádza obžalovaných.
JUDr. Anna Marková položila otázku, prečo JUDr. Kusý nepožiadal kolegov o pomoc, aby ho  niektorý zastúpil v pojednávanej miestnosti. JUDr. Mariána Kusý odpovedal ,že nechcel  odročiť pojednávanie. 
 JUDr. Daniela Švecová sa spýtala, či mohlo užitie liekov ovplyvniť konanie sudcu v tom zmysle, aby odmietol vykonanie dychovej skúšky.
     JUDr. Jana Bajánková sa opýtala, či jeho práceneschopnosť súvisí s jeho zdravotným stavom v čase skutku, ktorý sa mu kladie za vinu. JUDr. Kusý odpovedal, že áno.
JUDr. Mária Bujňáková sa opýtala, či sa na okresnom súde nachádza zariadenie na kontrolu zamestnancov na zistenie požitia alkoholu na pracovisku. Predseda okresného súdu odpovedal, že  sa takéto zariadenie na ich súde nenachádza. Jedno zariadenie je na Krajskom súde v Nitre.
JUDr. Daniel Hudák položil JUDr. Kusému otázku ,aby uviedol, čo bolo predmetom skutku za disciplinárne stíhanie v roku 2002 a či mal niekedy problémy s alkoholom na pracovisku a či už bol v disciplinárnej veci vytýčený termín pojednávania“.
JUDr. Kusý uviedol, že disciplinárne konanie bolo vedené za prieťahy v konaní a prepustenie obžalovaných na slobodu, s alkoholom na pracovisku problémy nemal. Po ukončení diskusie podpredsedníčka súdnej rady navrhla hlasovať o zrušení rozhodnutia podpredsedu vlády a ministra spravodlivosti Slovenskej republiky o dočasnom pozastavení výkonu funkcie sudcu.

Hlasovanie o návrhu uznesenia: 
Za: 4
Proti: 6
Zdržali sa: 4

Uznesenie č.  486 dňa 19.3.2009
Súdna rada konštatuje, že návrh JUDr. Mariána Kusého, sudcu Okresného súdu Trnava na zrušenie rozhodnutia podpredsedu vlády a ministra spravodlivosti Slovenskej republiky o dočasnom pozastavení výkonu funkcie sudcu nezískal dostatočný počet hlasov.

3.	Prerokovanie listu podpredsedníčky Najvyššieho súdu Slovenskej republiky v nadväznosti na problém, ktorý má Najvyšší súd Slovenskej republiky v súvislosti so zabezpečením budovy pre svoju činnosť, ktorú vykonáva vo vypožičaných priestoroch od Ministerstva spravodlivosti SR (1 Ksr 68/08)

 JUDr. Daniela Švecová, podpredsedníčka Najvyššieho súdu Slovenskej republiky,  oboznámila členov súdnej rady  s listom zo dňa 11. februára 2009 adresovanom Ministerstvu obrany Slovenskej republiky, ako aj s listom zo dňa 9. marca 2009 adresovanom predsedovi vlády a  ministrovi spravodlivosti Slovenskej republiky vo veci požiadavky Najvyššieho súdu Slovenskej republiky na získanie priestorov pre Najvyšší súd SR.
	Podpredsedníčka Najvyššieho súdu Slovenskej republiky požiadala o vyslovenie podpory súdnej rady v jej úsilí na získanie  priestorov pre Najvyšší súd Slovenskej republiky, ktoré má štát k dispozícii a sú nadbytočným majetkom štátu. Ďalej podpredsedníčka Najvyššieho Súdu SR informovala súdnu radu, že uplatnila nárok na nadbytočný majetok štátu, o ktorom média publikovali, že je nadbytočný a to konkrétne kasárne na Mariánskej ul. a na Miczkiewiczovej ul. v Bratislave.
	V odpovedi jej bolo oznámené, že na nehnuteľný majetok nie je zatiaľ vydané správne rozhodnutie o nadbytočnosti a Najvyšší súd Slovenskej republiky je vedený v evidencii ako uchádzač o tento majetok. Preto písomne požiadala o pomoc predsedu vlády Slovenskej republiky a jednotlivé ministerstvá na získanie aj iných priestorov pre Najvyšší súd Slovenskej republiky .
JUDr. Igor Burger , JUDr. Juraj Sopoliga a JUDr. Daniel Hudák podporili  návrh podpredsedníčky Najvyššieho súdu Slovenskej republiky. 
JUDr. Daniel Hudák ďalej oznámil, že bude zaslané podporné stanovisko za Ministerstvo spravodlivosti Slovenskej republiky na Ministerstvo obrany Slovenskej republiky na získanie nadbytočných priestorov pre Najvyšší súd Slovenskej republiky.

Návrh uznesenia: Súdna rada Slovenskej republiky podporuje postup podpredsedníčky Najvyššieho súdu Slovenskej republiky smerujúci k získaniu samostatnej budovy Najvyššieho súdu Slovenskej republiky postupom vyplývajúcim zo zákona č. 278/1993 Z.z. prostredníctvom bezodplatného prevodu majetku štátu do správy Najvyššieho súdu Slovenskej republiky.

Hlasovanie:
Za: 16
Proti: 0
Zdržali sa: 0

Uznesenie č.  487 dňa 19.3.2009
Súdna rada Slovenskej republiky podporuje postup podpredsedníčky Najvyššieho súdu Slovenskej republiky smerujúci k získaniu samostatnej budovy Najvyššieho súdu Slovenskej republiky postupom vyplývajúcim zo zákona Národnej rady Slovenskej republiky č. 278/1993 Z.z.. o správe majetku štátu, prostredníctvom bezodplatného prevodu majetku štátu do správy Najvyššieho súdu Slovenskej republiky. 

4.	Prerokovanie žiadosti predsedníčky Krajského súdu v Bratislave o člena do výberovej komisie na výberové konanie na obsadenie 3 voľných miest sudcu Krajského súdu v Bratislave (1 Ksr 77/09)

Výberové konanie sa uskutoční dňa 31. marca 2009 o 10.00 hod. na Krajskom súde v Bratislave.

Podpredsedníčka súdnej rady otvorila diskusiu k tomuto bodu programu. V diskusii bola za členku do výberovej komisie navrhnutá JUDr. Helena Kožíková.

Návrh uznesenia: Súdna rada schvaľuje člena do výberovej komisie na výberové konanie na obsadenie 3 voľných miest sudcu Krajského súdu v Bratislave, JUDr. Helenu Kožíkovú.

Hlasovanie:
Za: 15
Proti: 0
Zdržali sa: 1

Uznesenie č.  488 dňa 19.3.2009
Súdna rada schvaľuje člena do výberovej komisie na výberové konanie na obsadenie 3 voľných miest sudcu Krajského súdu v Bratislave, JUDr. Helenu Kožíkovú.

5.	Prerokovanie žiadosti predsedníčky Krajského súdu v Bratislave o člena do výberovej komisie na výberové konanie na obsadenie 2 voľných miest predsedu senátu Krajského súdu v Bratislave (1 Ksr 83/09)

Výberové konanie sa uskutoční dňa 26. marca 2009 o 10.00 hod. na Krajskom súde v Bratislave.

Podpredsedníčka súdnej rady otvorila diskusiu k tomuto bodu programu. Za členku do výberovej komisie na výberové konanie bola navrhnutá JUDr. Mária Usačevová.

Návrh uznesenia: Súdna rada schvaľuje člena do výberovej komisie na výberové konanie na obsadenie 2 voľných miest predsedu senátu Krajského súdu v Bratislave, JUDr. Máriu Usačevovú.

Hlasovanie:
Za: 15
Proti: 0
Zdržali sa: 1

Uznesenie č.  489 dňa 19.3.2009
Súdna rada schvaľuje člena do výberovej komisie na výberové konanie na obsadenie 2 voľných miest predsedu senátu Krajského súdu v Bratislave, JUDr. Máriu Usačevovú.

6.	Prerokovanie žiadosti prof. JUDr. Petra Vojčíka, CSc., člena Akreditačnej komisie vlády Slovenskej republiky o zaujatie stanoviska vo veci uzatvárania pracovných zmlúv sudcov na vysokých školách (1 Ksr 46/09)

Podpredsedníčka súdnej rady oboznámila prítomných členov so žiadosťou prof. JUDr. Petra Vojčíka, CSc., člena Akreditačnej komisie vlády Slovenskej republiky o zaujatie stanoviska vo veci uzatvárania pracovných zmlúv sudcov na vysokých školách.
V rozprave k tomuto bodu JUDr. Bujňáková uviedla, že sudcovia nemôžu uzatvárať pracovné zmluvy na čiastočný ani na plný pracovný úväzok. Uviedla, že na vysokých školách prebiehajú komplexné akreditácie a  bolo zistené, že niektorí sudcovia sú dokonca ako spolugaranti na jednotlivé študijné programy, alebo na habilitačné a inauguračné konanie. 
Akreditačná komisia vyžaduje uzatvorenie pracovnej zmluvy na plný úväzok. Preto bola požiadaná súdna rada o zaujatie stanoviska.  

Návrh uznesenia: Súdna rada konštatuje, že sudcovia nemôžu uzatvárať pracovné zmluvy.

Hlasovanie:
Za: 11
Proti: 0
Zdržali sa: 5

Uznesenie č. 490 dňa 19.3.2009
Súdna rada konštatuje, sudcovia nemôžu uzatvárať pracovné zmluvy.

7.	Informácia o Uznesení Krajského súdu v Bratislave sp. zn. 1 S 241/2006-51 žalobcu JUDr. Stanislava Sojku, PhD. (1 Ksr 216/08)

 JUDr. Weismannová informovala o Uznesení Krajského súdu v Bratislave spisová značka 1 S 241/2006-51 v právnej veci  žalobcu JUDr. Stanislava Sojku, PhD. proti žalovaným: 1/ Súdna rada SR a 2/ Minister spravodlivosti SR o preskúmanie zákonnosti a postupov rozhodnutia žalovaného v 1. rade, Uznesenia súdnej rady č. 317 zo dňa 2.7.2008 a žalovaného v 2. rade rozhodnutia č. 17997/2008-10 zo dňa 10.6.2008, ktorým Krajský súd v Bratislave konanie zastavil. 

Návrh uznesenia: Súdna rada berie na vedomie informáciu o Uznesení Krajského súdu v Bratislave spisová značka 1 S 241/2006-51 zo dňa 22.1.2009 žalobcu JUDr. Stanislava Sojku, PhD.

Hlasovanie:
Za: 16
Proti: 0
Zdržali sa :0

Uznesenie č. 491 dňa 19.3.2009
Súdna rada berie na vedomie informáciu o uznesení Krajského súdu v Bratislave spisová značka 1 S 241/2006-51 zo dňa 22. 1. 2009 žalobcu JUDr. Stanislava Sojku, PhD.

8.	Prerokovanie podnetu advokáta JUDr. Gabriela Dobranského zo dňa 9.12.2008 na podanie návrhu na začatie disciplinárneho konania voči predsedovi a sudcovi Okresného súdu Michalovce, JUDr. Jozefovi Soročinovi (1 Ksr 385/08)

Podpredsedníčka súdnej  oboznámila súdnu radu s predloženým materiálom a to podnetom advokáta JUDr. Gabriela Dobranského, na podanie návrhu na začatie disciplinárneho konania voči predsedovi a sudcovi Okresného súdu Michalovce a otvorila rozpravu k tomuto bodu. 
JUDr. Soročina   ospravedlnil svoju neúčasť na zasadnutí súdnej rady s tým že sa pridržiava svojho  písomného vyjadrenia v plnom rozsahu.
 JUDr. Sopoliga uviedol, že sa návrh týka obvodu Krajského súdu v Košiciach a nevidí dôvod na disciplinárny postih. 

Podpredsedníčka súdnej rady navrhla hlasovať o podaní návrhu na začatie disciplinárneho konania voči predsedovi a sudcovi Okresného súdu Michalovce, JUDr. Jozefovi Soročinovi  na základe podnetu advokáta JUDr. Gabriela Dobranského .

Hlasovanie:
Za: 0
Proti: 13
Zdržali sa: 3

Uznesenie č.  492 dňa 19.3.2009
Návrh uznesenia: Súdna rada konštatuje, že podnet advokáta JUDr. Gabriela Dobranského na podanie návrhu na začatie disciplinárneho konania voči predsedovi a sudcovi Okresného súdu Michalovce, JUDr. Jozefovi Soročinovi nezískal dostatočný počet hlasov členov súdnej rady.

9.	Prerokovanie správy o hospodárení Súdnej rady Slovenskej republiky a jej kancelárie s rozpočtovými prostriedkami v roku 2008 (1 Ksr 82/09)

Vedúca kancelárie súdnej rady oboznámila členov súdnej rady so správou o hospodárení Súdnej rady Slovenskej republiky a jej kancelárie s rozpočtovými prostriedkami v  roku 2008.

JUDr. Švecová konštatovala, že predložená správa je  súčasťou správy Najvyššieho súdu SR.

Návrh uznesenia: Súdna rada berie na vedomie správu o hospodárení Súdnej rady Slovenskej republiky a jej kancelárie.

Hlasovanie:
Za: 15
Proti: 0
Zdržal sa: 1

Uznesenie č. 493 dňa 19.3.2009
Súdna rada berie na vedomie správu o hospodárení Súdnej rady Slovenskej republiky a jej kancelárie.

10.	Prerokovanie žiadosti predsedu Krajského súdu v Banskej Bystrici o člena do výberovej komisie na opakované výberové konanie na obsadenie 1 voľného miesta sudcu pre Okresný súd Lučenec (1 Ksr 19/09)

Podpredsedníčka súdnej rady oboznámila súdnu radu s predloženou žiadosťou predsedu Krajského súdu v Banskej Bystrici o člena súdnej rady do výberovej komisie na výberové konanie na obsadenie 1 voľného miesta sudcu pre Okresný súd Lučenec, ktoré sa bude konať v dňoch 20., 21. a 23. apríla 2009 na Krajskom súde v Banskej Bystrici. 
Podpredsedníčka súdnej rady navrhla, aby sa tohto výberového konania zúčastnil JUDr. Ján Burik.

Návrh uznesenia:
Súdna rada schvaľuje člena do výberovej komisie na výberové konanie na obsadenie 1 voľného miesta sudcu pre Okresný súd Lučenec, JUDr. Jána Burika.

Hlasovanie
Za: 15
Proti: 0
Zdržali sa: 1

Uznesenie č.  494 dňa 19.3.2009
Súdna rada schvaľuje člena do výberovej komisie na výberové konanie na obsadenie 1 voľného miesta sudcu pre Okresný súd Lučenec, JUDr. Jána Burika.

11.	Prerokovanie žiadosti predsedu Krajského súdu v Banskej Bystrici o člena do výberovej komisie na výberové konanie na obsadenie funkcie predsedu Okresného súdu Banská Bystrica (1 Ksr 97/09)

Výberové konanie sa bude konať dňa 16. apríla 2009 na Krajskom súde v Banskej Bystrici.

Podpredsedníčka súdnej rady navrhla, aby sa tohto výberového konania zúčastnil člen súdnej rady JUDr. Ján Burik

Návrh uznesenia:
Súdna rada schvaľuje člena do výberovej komisie na výberové konanie na obsadenie funkcie predsedu Okresného súdu Banská Bystrica, JUDr. Jána Burika.

Hlasovanie:
Za: 15
Proti: 0
Zdržali sa: 1

Uznesenie č.  495 dňa 19.3.2009
Súdna rada schvaľuje člena do výberovej komisie na výberové konanie na obsadenie funkcie predsedu Okresného súdu Banská Bystrica, JUDr. Jána Burika.

12.	Prerokovanie návrhu predsedu Krajského súdu v Žiline na preloženie JUDr. Eriky Šobichovej, sudkyne Okresného súdu Žilina na výkon funkcie sudcu na Krajský súd v Žiline (1 Ksr 98/09)

Podpredsedníčka súdnej rady oboznámila prítomných členov s návrhom predsedu Krajského súdu v Žiline na preloženie JUDr. Eriky Šobichovej, sudkyne Okresného súdu Žilina na výkon funkcie sudcu na Krajský súd v Žiline od1. apríla 2009. K návrhu na preloženie sa vyjadrili:
JUDr. Hanzelová uviedla, že by uvítala preloženie tejto sudkyne. JUDr. Burger  vyslovil podporu tomuto návrhu od 1.4.2009.
JUDr. Hudák uviedol, že bol vo výberovej komisii spolu s JUDr. Burikom. V tejto komisii bol prítomný aj predseda Krajského súdu v Žiline. Výberová komisia zaujala také stanovisko, že sudcovia nebudú preložení na súd vyššieho stupňa, pokiaľ budú mať neskončené veci v počte 300-400. 
JUDr. Burik uviedol, že bol tiež členom tejto výberovej komisie a predseda Krajského súdu v Žiline bol jej predsedom. 
Po ukončení diskusie podpredsedníčka súdnej rady navrhla uznesenie:
Návrh uznesenia: súdna rada prekladá JUDr. Eriku Šobichovú, sudkyňu Okresného súdu Žilina na výkon funkcie sudcu na Krajský súd v Žiline, od 1.apríla 2009.

Hlasovanie:
Za: 11
Proti: 0
Zdržali sa: 5

Uznesenie č.  496 dňa 19.3.2009
Súdna rada prekladá JUDr. Eriku Šobichovú, sudkyňu Okresného súdu Žilina na výkon funkcie sudcu na Krajský súd v Žiline, od 1. 4. 2009.

13.	Prerokovanie návrhu predsedu Krajského súdu v Nitre na dočasné pridelenie JUDr. Márie Malíkovej, predsedníčky senátu Okresného súdu Nitra na výkon funkcie sudcu na Krajský súd v Nitre (1 Ksr 101/09)

Podpredsedníčka súdnej rady oboznámila členov súdnej rady s návrhom predsedu Krajského súdu v Žiline na dočasné pridelenie JUDr. Márie Malíkovej, sudkyne Okresného súdu Nitra na výkon funkcie sudcu na Krajský súd v Nitre. Ide o dočasné pridelenie od 1. 4. 2009 do 31. 3. 2010. Uviedla stanoviská predsedu Okresného súdu Nitra a sudcovských rád Okresného súdu Nitra a Krajského súdu v Nitre.
Podpredsedníčka súdnej rady vyzvala členov súdnej rady, aby sa k tomuto návrhu vyjadrili. 
JUDr. Švecová vyslovila podporu k návrhu na dočasné pridelenie.
JUDr. Bajánková sa pripojila k vyjadreniu JUDr. Švecovej. Ďalej dodala, že  je to v podstate v súlade s programom stáží okresných a krajských súdov.
Návrh uznesenia: súdna rada dočasne prideľuje JUDr. Máriu Malíkovú, sudkyňu Okresného súdu Nitra na výkon funkcie sudcu na Krajský súd v Nitre, od 1.9.2009 do 31. 3. 2010.

Hlasovanie
Za: 16
Proti: 0
Zdržali sa: 0

Uznesenie č.  497 dňa 19.3.2009

Súdna rada dočasne prideľuje JUDr. Máriu Malíkovú, sudkyňu Okresného súdu Nitra na výkon funkcie sudcu na Krajský súd v Nitre, od 1.4.2009 do 31.3.2010.

14.	Prerokovanie žiadosti predsedu Krajského súdu v Prešove o člena do výberovej komisie na výberové konanie na obsadenie 1 miesta sudcu pre Okresný súd Bardejov (1 Ksr 113/09)

Podpredsedníčka súdnej rady k žiadosti predsedu Krajského súdu v Prešove o člena do výberovej komisie na výberové konanie na obsadenie 1 miesta sudcu pre Okresný súd Bardejov otvorila diskusiu.
Za člena do výberovej komisie bol podpredsedníčkou súdnej rady navrhnutý JUDr. Igor Burger.
Návrh uznesenia:
Súdna rada schvaľuje člena do výberovej komisie na výberové konanie na obsadenie 1 miesta sudcu pre Okresný súd Bardejov JUDr. Burgera
Hlasovanie:
Za: 15
Proti: 0
Zdržali sa: 1

Uznesenie č. 498 dňa 19.3.2009
Súdna rada schvaľuje  do výberovej komisie na výberové konanie na obsadenie 1 miesta sudcu pre Okresný súd Bardejov JUDr. Igora Burgera.

15.	Prerokovanie žiadosti podpredsedníčky Najvyššieho súdu Slovenskej republiky o člena do výberovej komisie na výberové konanie na obsadenie voľného miesta predsedu senátu trestno-právneho kolégia Najvyššieho súdu Slovenskej republiky (1 Ksr 110/09)

Výberové konanie sa uskutoční na Najvyššom súde Slovenskej republiky.

Podpredsedníčka súdnej rady navrhla za člena do výberovej komisie na výberové konanie JUDr. Danielu Švecovú.

Návrh  uznesenia: 
Súdna rada schvaľuje člena do výberovej komisie na výberové konanie na obsadenie voľného miesta predsedu senátu trestnoprávneho kolégia Najvyššieho súdu Slovenskej republiky, JUDr. Danielu Švecovú.

Hlasovanie
Za: 15
Proti: 0
Zdržali sa: 1

Uznesenie č. 499 dňa 19.3.2009
Súdna rada schvaľuje člena do výberovej komisie na výberové konanie na obsadenie voľného miesta predsedu senátu trestnoprávneho kolégia Najvyššieho súdu Slovenskej republiky, JUDr. Danielu Švecovú.

Podpredsedníčka súdnej rady privítala podpredsedu vlády a ministra spravodlivosti SR, ktorý sa dostavil na zasadnutie súdnej rady k prerokovaniu návrhu novely zákona č. 385/2000 Z.z. o sudcoch a prísediacich a o zmene a doplnení niektorých zákonov v znení neskorších predpisov, predloženom Ministerstvom spravodlivosti SR. Podpredsedníčka súdnej rady oboznámila so stanoviskom schváleným súdnou radou k predloženej novele, ktoré bolo prijaté s využitím hlasovania per rolam, uznesením súdnej rady č. 482, zo dňa 16. marca 2009.

Podpredseda vlády a minister spravodlivosti Slovenskej republiky uviedol dôvody predkladanej novely zákona. 
	Je tu historická šanca urobiť to, čo nebolo dosiahnuté za dvadsať rokov z dôvodu, že sudcovský zbor bol výrazne nejednotný. 
	Súdna rada bude kontrolovať všetky súdne procesy, aby neboli 5-7 rokov neukončené súdne konania. 

V diskusii k tomuto bodu vystúpili:
JUDr. Igor Burger považuje za základnú vec principiálny postoj k materiálu, ktorý má byť predložený do vlády. K materiálu vyslovil hlasovaním per rolam svoj súhlas a za ním si stojí. K stanovisku JUDr. Kataríny Stránkej, konkrétne k jej nesúhlasu, aby predsedovia súdov nemohli byť členmi súdnej rady uviedol, že volení členovia súdnej rady nie sú volení na základe funkcií, ale ako reprezentanti sudcovského stavu pre určitú kvalitu. Vyjadrenie JUDr. Kuchtovej považuje za zavádzanie. Voľbu predsedov súdov sudcami, ktorú sudkyňa navrhovala,  považuje za nesprávnu, sudcovia by si volili najmiernejších predsedov a nie tých, ktorí sú tvrdí a zásadoví a ktorí robia opatrenia, aby sudcovia pracovali. 
JUDr. Juraj Sopoliga uviedol, že bude rád, ak tento návrh novely zákona bude prijatý. Od roku 2001 je v dokladoch združenia, sudcovských rád i súdnej rady konštatovanie, že sú ešte 2 oblasti, ktoré má v rukách výkonná moc alebo zákonodarná a nemá v rukách súdna moc. Je to oblasť rozpočtu a personálna. Dňa 16. marca Sudcovská rada KS v KE prijala pripomienky, v ktorých navrhuje využiť otvorenie zákona a vyriešiť to, čo by odstránilo doterajšie problémy. Napr. vypadnutie spôsobu výberového konania na predsedov senátov na krajský súd a na najvyšší súd. Navrhol využiť otvorenie zákona a doplniť to. Ďalšia vec, ktorú Sudcovská rada KS v KE navrhuje, je vyňať ombudsmana ako osobu, ktorá má právo navrhovať disciplinárny postih sudcu. Za ďalší bod na diskusiu považuje návrh na procesné zjednotenie postupu menovania a odvolávania predsedov súdov. 
JUDr. Ida Hanzelová sa pripojila k názoru JUDr. Sopoligu. Zároveň poznamenala, že už minulosti boli predkladané návrhy súdnej rady na posilnenie jej kompetencií, avšak v legislatívnom procese akceptované neboli. Súdna rada vyjadrila všeobecnú a zásadnú podporu tejto myšlienke, aj keď len hlasovaním per rolam. Je rada, že na súdnej rade je možné aj vecne diskutovať k predloženému návrhu zákona. Ide skutočne o zásadnú zmenu a súdna rada by sa nemala vzdať ambície bližšie špecifikovať, čo je to súdna rada. Považuje za vhodné súdnu radu definovať ako orgán, ktorý zodpovedá za chod súdnictva a v rámci  toho i za správu. Podporila  myšlienku zjednotiť procesný postup menovania a odvolania predsedov súdov. Zároveň navrhla vymedziť konkrétne bezprostredné kompetencie a pôsobnosť predsedu súdnej rady, aby mohol napr. kreovať určitých funkcionárov a vymedziť pôsobnosť, aby napr. predseda súdnej rady mohol rozhodnúť v naliehavých prípadoch sám. Treba zvážiť i novelu zákona o pôsobnosti ústredných orgánov štátnej správy, č. 575/2000 Z.z., pretože ak správu súdov teraz vykonáva ministerstvo, bude treba vykonať novelu príslušného ustanovenia tohto zákona. Pokiaľ ide o vymedzenie kompetencií medzi súdnu radu a Najvyšší súd SR, nie je to celkom jedno. Niektoré kompetencie sa prekrývajú, môžu byť kontraproduktívne, napr. určovanie počtu sudcov a zodpovednosť za rozpočet.  Nie je problém, že sa MS SR nahradí súdnou radou, alebo predsedom NS SR, ale vo vymedzení jednotlivých správnych kompetencií. Vo vzťahu k Justičnej akadémii si vie predstaviť väčšiu pôsobnosť NS SR. Pokiaľ ide o správu informatiky a informačných systémov, je to oblasť s ktorou by sa NS SR, ako najvyšší orgán justície ťažko mohol zaoberať. 
Doc. Bujňáková k novele zákona 385/2000 položila otázku, či súdna rada chce, aby bola novela tohto zákona. Politická vôľa na otvorenie ústavy nie je a dlho ani nebude. Ústava hovorí, že súdna rada je kreovaná zo sudcov. Doc. Bujňáková konštatovala, že keď je vytvorený orgán, mal by mať i príslušné kompetencie. Pri rozpočte a pri iných veciach sa toho súdna rada už v minulosti domáhala. Doc. Bujňáková novelu podporuje, avšak v novele zákona 523 - rozpočtové pravidlá považuje za potrebné zmeniť § 9 ods. 1, pretože tam ešte ostala súdna rada podkapitolou NS SR, nie ako samostatná rozpočtová kapitola. V súvislosti s vypustením ods. 5 uviedla, že treba vymedziť, čo bude spadať pod rozpočtovú kapitolu súdnej rady. Musí byť vytvorený tím pracovníkov, ktorý je teraz vytvorený na ministerstve. Treba veľmi dôsledne prejsť rozpočtové pravidlá.

JUDr. Mária Usačevová, uviedla, že súdna rada prijala uznesením č. 482 stanovisko, ktorým podporila k návrh novely zákona č. 385/2000 Z.z. a je potrebné vysoko si vážiť, že  minister spravodlivosti SR sa chce vzdať určitých svojich kompetencií v prospech ústavného orgánu, súdnej rady. Vyslovila presvedčenie, že tento legislatívny zámer prejde a príde k oddeleniu výkonnej moci od moci súdnej a k posilneniu súdnej rady. 
JUDr. Hulla uviedol, že víta zmenu právnej úpravy, ktorá okrem iného vedie aj k osamostatneniu vzdelávacích aktivít. 
Podpredsedníčka súdnej rady na záver poďakovala podpredsedovi vlády a ministrovi spravodlivosti za vystúpenie na zasadnutí súdnej rady za jeho účasť a osobnú prezentáciu svojich podnetov k novele zákona č. 385/2000 Z.z. a vyjadrila, že súdna rada podporuje  úsilie podpredsedu vlády a ministra spravodlivosti a plne sa s ním stotožňuje. 

16.	Informácia o podaní demisie JUDr. Daniela Švábyho, z funkcie sudcu Súdu prvého stupňa Európskych spoločenstiev (1 Ksr 103/09)

Podpredsedníčka súdnej rady informovala o podaní demisie JUDr. Daniela Švábyho z funkcie sudcu Súdu prvého stupňa Európskych spoločenstiev k 6.10.2009. Súdna rada zobrala na vedomie informáciu o podaní demisie JUDr. Daniela Švábyho.

V súvislosti s týmto podpredsedníčka súdnej rady oznámila súdnej rade, že vyhlasuje voľby na kandidáta na sudcu na deň 26.5.2009 o 10.00 hod. v pojednávacej miestnosti P1 Najvyššieho súdu SR, Župné námestie 13 v Bratislave.

Návrh uznesenia: súdna rada berie na vedomie vyhlásenie volieb podpredsedníčkou súdnej rady na sudcu Súdu prvého stupňa na deň 26. 5. 2009 o 10.00 hod., ktoré sa budú konať v pojednávacej miestnosti P1 Najvyššieho súdu Slovenskej republiky, Župné námestie 13 v Bratislave. 

Hlasovanie: 
Za: 12
Proti: 0
Zdržali sa: 0

Uznesenie č. 500 dňa 20.3.2009 
Súdna rada berie na vedomie vyhlásenie volieb podpredsedníčkou súdnej rady na sudcu Súdu prvého stupňa na deň 26. mája 2009 o 10.00 hod., ktoré sa budú konať v pojednávacej miestnosti P1 Najvyššieho súdu Slovenskej republiky, Župné námestie 13 v Bratislave.

17.	Prerokovanie Výročnej správy o činnosti Justičnej akadémie za rok 2008 (1 Ksr 102/09)

Podpredsedníčka súdnej rady odovzdala slovo riaditeľovi Justičnej akadémie JUDr. Petrovi Hullovi, aby podal informáciou o Výročnej správe o činnosti Justičnej akadémie za rok 2008.
JUDr. Peter Hulla informoval súdnu radu o činnosti Justičnej akadémie za rok 2008. Správu schvaľuje rada Justičnej akadémie a je zasielaná  na vedomie Ministerstvu spravodlivosti Slovenskej republiky a Generálnej prokuratúre Slovenskej republiky. Táto správa o činnosti je k dispozícii k nahliadnutiu v Kancelárii Súdnej rady Slovenskej republiky.

Súdna rada berie na vedomie prednesenú informáciu k Výročnej správe o činnosti Justičnej akadémie za rok 2008.

18.	Prerokovanie žiadosti o člena do výberovej komisie na výberové konanie na obsadenie 1 voľného miesta predsedu senátu Vyššieho vojenského súdu v Trenčíne (1 Ksr 104/09)

Výberové konanie sa uskutoční dňa 27. marca 2009 o 10.00 hod. na Vyššom vojenskom súde v Trenčíne.

Podpredsedníčka súdnej rady otvorila diskusiu k tomuto bodu programu. Za člena do výberovej komisie na výberové konanie bol navrhnutý JUDr. Jozef Janík.

návrh uznesenia: 

Súdna rada schvaľuje člena do výberovej komisie na výberové konanie na obsadenie 1 voľného miesta predsedu senátu Vyššieho vojenského súdu v Trenčíne, JUDr. Jozefa Janíka.

Hlasovanie:
Za: 11
Proti: 0
Zdržali sa: 1

Uznesenie č. 501 dňa 20.3.2009
Súdna rada schvaľuje člena do výberovej komisie na výberové konanie na obsadenie 1 voľného miesta predsedu senátu Vyššieho vojenského súdu v Trenčíne, JUDr. Jozefa Janíka.

19.	Informácia o viazaní výdavkov rozpočtovej kapitoly Najvyšší súd Slovenskej republiky a Súdna rada Slovenskej republiky (1 Ksr 108/09)

 JUDr. Blanka Weismannová, vedúca Kancelárie Súdnej rady Slovenskej republiky  informovala členov súdnej rady o viazaní výdavkov rozpočtovej kapitoly Najvyšší súd Slovenskej republiky a podkapitoly  Súdna rada Slovenskej republiky. 
	Vedúca kancelárie súdnej rady predniesla informáciu o tom,  že Najvyššiemu súdu Slovenskej republiky bol Ministerstvom financií Slovenskej republiky doručený list, o viazaní finančných prostriedkov vo výške 187 745 Euro. Kancelária Súdnej rady SR predložila v písomnej forme členom súdnej rady vyšpecifikované viazanie finančných prostriedkov Súdnej rady Slovenskej republiky, vo výške 33 519 Eur, ktorú zároveň predložila v stanovenom termíne Najvyššiemu súdu Slovenskej republiky.

Návrh uznesenia:
Súdna rada berie na vedomie informáciu o viazaní finančných prostriedkov v roku 2009 v zmysle uznesenia vlády SR č. 93/2009 z 28.1.2009.

Hlasovanie
Za: 12
Proti: 0
Zdržali sa: 0

Uznesenie č. 502 dňa 20.3.2009
Súdna rada berie na vedomie informáciu o viazaní finančných prostriedkov v roku 2009 v zmysle uznesenia vlády SR č. 93/2009 z 28.1.2009.

20.	Prerokovanie informácie o výberovom konaní na vymenovanie sudcu Súdu pre verejnú službu EÚ (1 Ksr 109/09)

Podpredsedníčka súdnej rady požiadala JUDr. Blanku Weismannovú, vedúcu Kancelárie Súdnej rady SR, aby podala informácia o výberovom konaní na vymenovanie sudcu Súdu pre verejnú službu EÚ. 

	Vedúca. Kancelárie Súdnej rady SR informovala, že Súdnej rade SR bola doručená výzva  od stáleho zastúpenie SR pri EU Brusseli, o vyhlásení výberového konania na vymenovanie sudcu Súdu pre verejnú službu EU s tým, aby Súdna rada rozšírila túto informáciu medzi odbornú verejnosť. 

Návrh uznesenia: Súdna rada berie túto informáciu na vedomie.

21.	Prerokovanie podnetu predsedníčky Krajského súdu v Bratislave na začatie disciplinárneho konania voči sudcovi JUDr. Jurajovi Považanovi (1 Ksr 66/09)

Predsedníčka súdnej rady odovzdala slovo predsedníčke Krajského súdu v Bratislave, JUDr. Gabriele Šimonovej, ktorá oznámila, že po dôkladnom zvážení sa rozhodla, že berie návrh v plnom rozsahu späť.

Súdna rada berie na vedomie späťvzatie návrhu na začatie disciplinárneho konania proti sudcovi JUDr. Jurajovi Považanovi.

22.	Prerokovanie podnetu Advokátskej kancelárie JUDr. Juraja Kusa na podanie návrhu na začatie disciplinárneho konania voči sudcovi Okresného súdu Michalovce, JUDr. Stanislavovi Sojkovi (1 Ksr 81/09)

Podpredsedníčka súdnej rady oboznámila prítomných, že pozvaný JUDr. Stanislav Sojka sa nezúčastní rokovania súdnej rady.
	Členovia súdnej rady obdržali  kompletný materiál vo veci návrhu Advokátskej kancelárie JUDr. Juraja Kusa na začatie disciplinárneho konania voči JUDr. Stanislavovi Sojkovi, sudcovi Okresného súdu Michalovce.

	Podpredsedníčka súdnej rady navrhla hlasovať o podaní návrhu na začatie disciplinárneho konania voči sudcovi Okresného súdu Michalovce, JUDr. Stanislavovi Sojkovi na základe podnetu Advokátskej kancelárie JUDr. Juraja Kusa.

Hlasovanie:
Za: 0
Proti: 11
Zdržali sa: 0

Uznesenie č.503 dňa 20.3.2009
	Súdna rada konštatuje, že podnet Advokátskej kancelárie JUDr. Juraja Kusa na podanie návrhu na začatie disciplinárneho konania voči sudcovi Okresného súdu Michalovce, JUDr. Stanislavovi Sojkovi nezískal dostatočný počet hlasov členov súdnej rady.

23.	Informácia o zahraničnej služobnej ceste v Brusseli (1 Ksr 56/09)

Členom súdnej rady bola odovzdaná v písomnej forme informácia o uskutočnenej zahraničnej služobnej ceste v Brusseli na základe pozvania prezidenta siete ENCJ, o ktorej podala informáciu JUDr. Blanka Weismannová.

Návrh uznesenia: Súdna rada berie na vedomie informáciu o zahraničnej pracovnej ceste v Brusseli.

24.	Informácia o plánovanej pracovnej cesty do Anglicka 

Vedúca Kancelárie Súdnej rady Slovenskej republiky podala informáciu o  požiadavke prezidenta siete ENCJ  o zmenu termínu plánovej zahraničnej služobnej cesty členov súdnej rady do Anglicka na termín od 12. do 16. októbra 2009, z dôvodu čerpania dovoleniek sudcov na Najvyššom súde Anglicka a Walesu. Ďalej informovala členov súdnej rady o organizačnom zabezpečení tejto pracovnej cesty.

Súdna rada akceptuje zmenu termínu a berie informáciu o plánovanej zahraničnej služobnej ceste do Anglicka na vedomie,

25.	Zaujatie stanoviska Súdnej rady Slovenskej republiky k žiadosti Ústavného súdu Slovenskej republiky o vyjadrenie sa k sťažnosti prof. JUDr. Jána Klučku, CSc., sudcu Súdneho dvora Európskych spoločenstiev k postupu výberu kandidátov na obsadenie voľného miesta sudcu Súdneho dvora Európskych spoločenstiev v Luxemburgu, doručenej Ústavnému súdu Slovenskej republiky (1 Ksr 80/09) 

Podpredsedníčka súdnej rady informovala o žiadosti Ústavného súdu o vyjadrenie sa k sťažnosti prof. JUDr. Jána Klučku, CSc., sudcu Súdneho dvora Európskych spoločenstiev k postupu výberu sudcu Súdneho dvora Európskych spoločenstiev.
Príslušný sudca Ústavného súdu Slovenskej republiky požiadal o zaslanie vyjadrenia k tejto sťažnosti.
Podpredsedníčka súdnej rady navrhla, aby stanovisko k tejto sťažnosti v mene súdnej rady vypracovala komisia v zložení: JUDr. Daniela Švecová a JUDr. Jana Bajánková v lehote 10 dní.

Návrh uznesenia: súdna rada schvaľuje komisiu v zložení: JUDr. Daniela Švecová a JUDr. Jana Bajánková, ktorá vypracuje stanovisko v mene súdnej rady.

Hlasovanie:
Za: 11
Proti: 0
Zdržali sa: 0

Uznesenie č.504 dňa 20.3.2009
	Súdna rada ustanovuje komisiu v zložení: JUDr. Daniela Švecová a JUDr. Jana Bajánková, ktorá vypracuje stanovisko v mene súdnej rady.

26.	Prerokovanie návrhu komisie na úpravu Dohody o zásadách povoľovania práce v domácom prostredí (1 Ksr 344/08)

Podpredsedníčka súdnej rady predniesla návrh pripomienok vypracovaných komisiou stanovenou súdnou radou.
	JUDr. Burger oboznámil prítomných členov súdnej rady s predloženým návrhom pripomienok k zmene Dohody o zásadách povoľovania práce v domácom prostredí.
Členovia súdnej rady sa vyjadrili k predloženým pripomienkam.
Po prerokovaní návrhu  pripomienok podpredsedníčka súdnej rady predniesla návrh uznesenia .

Návrh uznesenia: súdna rada schvaľuje návrh zmeny Dohody o zásadách povoľovania práce v domácom prostredí podľa predloženého návrhu bez pripomienok.

Hlasovanie:
Za: 10
Proti: 0
Zdržali sa: 1

Uznesenie č. 505 dňa 20.3.2009
Súdna rada schvaľuje návrh zmeny Dohody o zásadách povoľovania práce v domácom prostredí podľa predloženého návrhu bez pripomienok.

Ďalšie zasadnutie Súdnej rady Slovenskej republiky sa uskutoční
dňa 7.apríla 2009 v zariadení Justičnej akadémie v Pezinku.

Zapísala:	
Mgr. Mária Balogová

Overovateľ:
JUDr. Helena Kožíková